Skietery by hospitaal ŉ bedreiging vir 24-uur-diensDr. Phophi Ramathuba, provinsiale LUR vir gesondheid (Foto: ANA-Health-e-News) ŉ Gewapende roof Donderdagoggend by Letaba-hospitaal waartydens drie dokters geskiet is, het ŉ negatiewe impak op die provinsie en 24-uur-gesondheidsdiens kan moontlik gekanselleer word. “Die gesondheidsorgdiens in Limpopo word aangeval en misdaadintelligensie moet by alle gesondheidsorginstellings ingestel word,” het dr. Phophi Ramathuba, provinsiale LUR vir gesondheid, kort ná die skietery gesê. Maroela Media het vroeër berig drie dokters, twee vroue en ŉ man, is deur gewapende rowers geskiet wat hulle by Letaba-streekshospitaal buite Tzaneen aangeval en beroof het. “Ons is besorg oor die aanval, want dit is duidelik nie net dokters nie, maar al ons gesondheidsorgpersoneel wat nou bekommerd is,” het Ramathuba gesê. “Ons klinieke kan nie meer 24 uur lank oop wees nie. Mens bedryf ŉ kliniek 24 uur, maar dan is daar rooftogte en die verpleegsters is getraumatiseer. Hulle wil by my weet waarom moet hulle steeds mense se lewens bly red terwyl hulle eie lewens bedreig word. Dit is ŉ baie ernstige bedreiging. Tensy die land ons kan ondersteun om seker te maak dat ons dié kwessie aanroer, kan ons nie meer klinieke 24 uur lank oophou nie,” het sy gesê. Volgens haar wil personeellede nie na-ure werk nie, weens kommer oor hul veiligheid. “Die dokters sê genoeg is genoeg, en hulle dreig om nie meer dienste ná 16:30 aan te bied nie, omdat hulle nie in ŉ omgewing wil wees waar hulle onveilig is nie.” Ramathuba het gesê stappe sal gedoen word om verhoogde veiligheidsmaatreëls in te stel. “Ons bespreek die situasie met die staatsveiligheidagentskap en die kwessie word ook met die minister van gesondheid en die minister van polisie aangeroer.” Die Treatment Action Campaign (TAC) het ook versoek dat veiligheidsvlakke by alle gesondheidsorgfasiliteite opgeskerp moet word. Die dokters is in ŉ hospitaal opgeneem. Ramathuba het hulle Donderdagoggend besoek, net ŉ paar uur ná die aanval. Lees alle vorige berigte oor Letaba-hospitaal op Maroela Media.